Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 2 Pv 125/13/6609	Rimavská Sobota, 5.6.2014
EEČ : 2-49-79-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov.

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
od 13.09.2012 až doposiaľ XXXXX XXXXX, XXXXX a všade inde, kde sa zdržiaval, si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 ods. 3 a nasl. Zákona o rodine číslo 36/2005 Zbierky zákonov a ktorá mu bola uložená rozsudkom Okresného súdu XXXXX spisovej značky 31P/411/2002-35 z 22.08.2003, právoplatným a vykonateľným 10.10.2003 a to prispievať výživným na svojho syna mal. XXXXX, nar. XXXXX XXXXX sumou vo výške po 1.000,-- Sk mesačne, t. j. sumou vo výške po 33,19 € mesačne, vždy do 15-teho dňa toho ktorého mesiaca vopred do rúk matky dieťaťa XXXXX, nar. XXXXX XXXXX, trvalým bydliskom XXXXX, XXXXX, XXXXX, aj napriek tomu, že za uvedené obdobie pracoval a stále pracuje v XXXXX ako robotník v spoločnosti  XXXXX, XXXXX, čím mu vznikol za uvedené obdobie do 26.05.2014 na bežnom zameškanom výživnom pre matku dieťaťa XXXXX dlh vo výške 152,33 €, pričom uvedeného konania sa dopustil aj napriek tomu, že bol odsúdený trestným rozkazom Okresného súdu XXXXX spisovej značky 2T/158/2012 z 24.07.2012, právoplatným a vykonateľným 12.09.2012, za prečin zanedbania povinnej výživy podľa § 207 odsek 1, odsek 3 písmeno b) Trestného zákona a bol mu uložený podmienečný trest odňatia slobody na dvadsaťosem mesiacov so skúšobnou dobou na dva a pol roka a zároveň mu bola súdom uložená povinnosť spočívajúca v príkaze zaplatiť v skúšobnej dobe matke dieťaťa XXXXX zameškané výživné vo výške 3.452,13 €,

lebo zanikla trestnosť činu.

Odôvodnenie:
   Vyšetrovateľ Okresného riaditeľstva PZ, odboru kriminálnej polície XXXXX uznesením sp. zn. ORP-59/OVK-RS-2013 z 25.02.2013 podľa § 199 odsek 1 Trestného poriadku začala trestné stíhanie a súčasne podľa § 206 odsek 1 Trestného poriadku vzniesla obvinenie XXXXX, za prečin zanedbania povinnej výživy podľa § 207 odsek 1, odsek 3 písmeno c) Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 02.06.2014 bol na tunajšiu prokuratúru predložený vyšetrovací spis na vec sa vzťahujúci spolu s návrhom vyšetrovateľa PZ na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie § 86 odsek 1 písmeno a) Trestného zákona za prečin zanedbania povinnej výživy podľa § 207 odsek 1, odsek 3 písmeno c) Trestného zákona.
		
Obvinený XXXXX vo svojej výpovedi z 09.04.2014 uviedol, že po obdržaní uznesenia o vznesení obvinenia proti jeho osobe za prečin zanedbania povinnej výživy podľa § 207 odsek 1, odsek 3 písmeno c) Trestného zákona je si vedomý toho, že od 13. septembra 2012 má dlh na zameškanom výživnom vo výške 152,33 €. So synom a s jeho matkou sa nestýka. Celé zameškané výživné teda približne 153,-- € on uhradil. Ďalej uviedol, že pravidelne postupne posielal na Slovensko rôzne čiastky výživného, o čom na polícii predložil aj príslušné doklady. 

Menovaný obvinený bol vyšetrovateľom PZ vypočutý 30.12.2013, kedy uviedol, že už uhradil výživné na dcéry aj za mesiace november a december 2013, čo predložil vyšetrovateľovi. Celkove mal uhradiť ešte 104,16 €, on však uhradil 105,-- €, čím si vyrovnal dlh na výživnom za mesiace november aj december 2013. S tým, že predchádzajúce výživné už uhradil.  

V priebehu vykonaného vyšetrovania bol do vyšetrovacieho spisu zabezpečený rozsudok Okresného súdu XXXXX spisovej značky 31P/411/2002-35 z 22.08.2003, právoplatný a vykonateľný 10.10.2003, ktorým bol XXXXX súdom zaviazaný prispievať výživným na svojho syna mal. XXXXX, nar. XXXXX v XXXXX, sumou vo výške po 1.000,-- Sk mesačne, t. j. sumou vo výške po 33,19 € mesačne, vždy do 15-teho dňa toho ktorého mesiaca vopred do rúk matky dieťaťa XXXXX, nar. XXXXX XXXXX, trvalým bydliskom XXXXX, XXXXX, XXXXX.

K predmetnej veci bola vypočutá svedkyňa a zároveň poškodená XXXXX v prvom prípade 02.04.2013. Vtedy vypovedala pred vyšetrovateľom PZ, že XXXXX si neplní svoju vyživovaciu povinnosť voči svojmu synovi mal. XXXXX od 13.09.2012 pravidelne a preto na neho opätovne podala trestné oznámenie. O náhradné výživné príslušný úrad práce, sociálnych vecí a rodiny nepožiadala. Jej syn nikdy núdzou netrpel, nakoľko ona pracuje a o syna sa riadne stará podľa svojich schopností a možností. Ku dňu výsluchu jej obvinený XXXXX vyplatil na výživnom len 190,50 €, ostatné výživné jej stále dlhuje. Ďalej bola poškodená XXXXX vypočutá 07.02.2014, kedy podrobne popísala ďalšie platby o úhrade výživného obvineným XXXXX. V poslednom prípade bola poškodená vypočutá 26.05.2014, kedy uviedla, že od posledného výsluchu opätovne obdržala od obvineného XXXXX pravidelne rôzne sumy na výživnom a v poslednom prípade vo výške 33,19 € jej bolo uhradené aj bežné výživné do konca mesiaca máj 2014. Ďalej jej teda nevznikla žiadna škoda na zameškanom výživnom, nakoľko celé bežné výživné jej obvinený XXXXX na syna uhradil. Opätovne podotkla, že jej syn nikdy núdzou netrpel. O náhradné výživné štát nepožiadala a syn stále navštevuje ZŠ v XXXXX.  

Do vyšetrovacieho spisu boli taktiež zabezpečené ďalšie listinné dôkazy a to rodný list mal. XXXXX, podrobné doklady o úhrade výživného od 13.09.2012 do 26.05.2014 obvineným XXXXX pre matku dieťaťa XXXXX, trestný rozkaz Okresného súdu XXXXX sp. zn. 2T/158/2012 z 24.07.2012, právoplatný 12.09.2012 na obvineného, ako aj ostatné listinné dôkazy. 

Podľa § 207 odsek 1, odsek 3 písmeno c) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného a uvedený čin spáchal, hoci bol v predchádzajúcich dvadsiatich štyroch mesiacoch za taký čin odsúdený. 

Podľa § 86 odsek 1 písmeno a) Trestného zákona trestnosť prečinu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 

Vzhľadom k vyššie uvedeným skutočnostiam, keďže si obvinený XXXXX splnil svoju vyživovaciu povinnosť v plnej výške a uhradil celé bežné zameškané výživné za obdobie od 13.09.2012 do 26.05.2014, ďalšie výživné za mesiac jún 2014 má vyplatiť do 15-teho dňa a nakoľko o jeho syna mal. XXXXX v uvedenom období bolo riadne postarané zo strany jeho matky XXXXX a tento núdzou netrpel, som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej  prokuratúry Rimavská Sobota. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Renáta Vavráková
prokurátorka